
REPUBLIKA HRVATSKA
Trgovački sud u Zagrebu
Zagreb, Amruševa 2/II							89 St-3813/16-4

U  I M E  R E P U B L I K E  H R V A T S K E
R J E Š E N J E

Trgovački sud u Zagrebu, po sutkinji Nikolini Dorić Hadžisejdić, u predstečajnom postupku povodom prijedloga dužnika PAG RAZVOJ d.o.o., Zagreb, Ulderika Donadinia 22, OIB: 91249018012, dana 26. travnja 2016.

r i j e š i o  j e

	Odbacuje se prijedlog za otvaranje predstečajnog postupka dužnika PAG RAZVOJ d.o.o., Zagreb, Ulderika Donadinia 22, OIB: 91249018012, od 20. travnja 2016., kao nedopušten.

Obrazloženje

Podnositelj je podnio ovom sudu 20. travnja 2016. prijedlog za otvaranje predstečajnog postupka na propisanom obrascu.

	Odredbom čl. 26 Stečajnog zakona („Narodne novine” broj 71/15, dalje: SZ) propisano je da je podnoslitelj prijedloga za otvaranje predstečajnog postupka dužan uz prijedlog dostaviti:
- financijske izvještaje u skladu sa Zakonom o računovodstvu koji nisu stariji od tri mjeseca od dana podnošenja prijedloga za otvaranje predstečajnoga postupka, s time da se usporedni podaci u financijskim izvještajima iskazuju sa stanjem na dan godišnjih financijskih izvještaja prethodne godine, odnosno evidencije koje vode u skladu s poreznim propisima ako je dužnik obveznik poreza na dohodak
 - opis pregovora s vjerovnicima, ako su prethodili prijedlogu za otvaranje predstečajnoga postupka, uključujući i potrebne obavijesti dostavljene vjerovnicima koji sudjeluju u postupku
 - dokaz o ukupnoj aktivi i dokaz o ukupnom prihodu za prethodnu godinu i broju zaposlenih na zadnji dan u mjesecu koji prethodi danu podnošenja prijedloga
- plan restrukturiranja. 
Odredbom članka 27. SZ-a određeno je što sve plan resturkutiranja mora sadržavati.

 Odredbom članka 28.st.1. SZ-a određeno je kako je podnostitelj prijedloga dužan uplatiti predujam za troškove predstečajnog postupka u iznosu od 5.000,00 kuna.
Odredbom članka 28.st.3. SZ-a određeno je da ako podnositelj prijedloga nije uplatio predujam u iznosu od 5.000,00 kuna, sud će prijedlog odbaciti.
Iz navedenog slijedi da je uplata zakonom određenog predujma pretpostavka za dopustivost prijedloga.
Tim više što zakon ne predviđa mogućnost pozivanja predlagatelja na uplatu predujma –  u vidu ispravka prijedloga, a u smislu odredbe članka 31. SZ-a, obzirom da predujam prema odredbama članaka 26-27 SZ-a nije sastavni dio prijedloga. 
Odredbom članka 31. SZ-a određeno je da ukoliko prijedlog za otvaranje predstečajnog postupka nije potpun (članci 26-27 SZ-a određuju što prijedlog mora sadržavati), sud će u roku od 8 dana naložiti podnositelju da prijedlog nadopuni.
Međutim, u konkretnoj situaciji ne radi se o dopuni prijedloga. 
U konkretnoj situaciji, radi se o dopustivosti prijedloga. Tek nakon što prijedlog bude dopušten, može se razmatrati njegova osnovanost, potpunost i sl. U prilog tome, govori i zakonska odredba kojom je izričito propisana visina predujma i nije prepuštena bilo kakvoj dispoziciji stranaka ili suda. 
Slijedom navedenog, a kako predlagatelj nije ispunio osnovne pretpostavke propisane za dopustivost prijedloga, valjalo je temeljem odredbe članka 28. st. 3. SZ-a prijedlog odbaciti (tako i Visoki trgovački sud Republike Hrvatske u rješenju posl. br. Pž-1432/16 od 8. ožujka 2016.).
Temeljem odredbe čl. 32. SZ-a propisano je da će sud odbaciti prijedlog za otvaranje predstečajnog postupka u taksativno nabrojenim slučajevima, a t. 5 st. 1 navedeno je i u drugim slučajevima propisanim SZ. 

U Zagrebu, 26. travnja 2016.

Sutkinja:
Nikolina Dorić Hadžisejdić,v.r.

 

POUKA O PRAVNOM LIJEKU: 
Protiv ovog rješenja, nezadovoljna stranka može uložiti žalbu Visokom trgovačkom sudu Republike Hrvatske u roku od 8 dana po primitku rješenja, a ulaže se putem ovog Suda u 2 primjerka za Sud i po 1 za svaku protivnu stranku. 


Za točnost otpravka-ovlašteni službenik:
Karmela Dolenc

